[bookmark: _Hlk242445431]Στηρίζουμε με την ψήφο μας το Πανεπιστήμιο Αιγαίου και την πρωτοβουλία «Από το Πλαστικό στην Αειφορία» στα Bravo Sustainability Awards
Το Πανεπιστήμιο Αιγαίου συμμετέχει στα Bravo Sustainability Awards, έναν καθιερωμένο θεσμό ανάδειξης και διάδοσης καλών πρακτικών βιώσιμης ανάπτυξης στην Ελλάδα, με την πρωτοβουλία «Από το Πλαστικό στην Αειφορία: Δημιουργώντας Κουλτούρα Επαναπλήρωσης και Μείωσης Πλαστικών στα Νησιά Βορείου και Νοτίου Αιγαίου».
Η προώθηση της αειφορίας και η συμβολή στη βιώσιμη ανάπτυξη αποτελούν στρατηγική προτεραιότητα για το Πανεπιστήμιο Αιγαίου, το οποίο, μέσα από την εκπαίδευση, την έρευνα και τη συνεργασία με τις τοπικές κοινωνίες, επιδιώκει να συμβάλλει ενεργά στην πράσινη μετάβαση και στη βιώσιμη ανάπτυξη των νησιών του Αιγαίου.
Στο πλαίσιο αυτής της στρατηγικής κατεύθυνσης, η πρωτοβουλία συνδυάζει την εκπαίδευση, την έρευνα και την κοινωνική παρέμβαση για την αντιμετώπιση της πλαστικής ρύπανσης και την προώθηση βιώσιμων συνηθειών στις νησιωτικές κοινότητες. Υλοποιήθηκε πιλοτικά στη Ρόδο και τη Μυτιλήνη, μέσα από δράσεις έρευνας, ενημέρωσης και ευαισθητοποίησης, εκπαιδευτικές παρεμβάσεις, διανομή επαναχρησιμοποιούμενων σκευών, εγκατάσταση δημόσιων βρυσών, καμπάνιες επαναπλήρωσης νερού και διαμόρφωση προτάσεων πολιτικής για τη μείωση των πλαστικών μίας χρήσης.
Μέσα από τη συνεργασία του Πανεπιστημίου με φορείς της τοπικής αυτοδιοίκησης, εκπαιδευτικά ιδρύματα, επιχειρήσεις και οργανώσεις της κοινωνίας των πολιτών, η Ρόδος και η Μυτιλήνη λειτουργούν ως πεδία εφαρμογής πρακτικών κυκλικής οικονομίας και βιώσιμης κατανάλωσης, με στόχο τη δημιουργία μιας σταθερής κουλτούρας επαναχρησιμοποίησης και μείωσης των πλαστικών αποβλήτων στα νησιά του Αιγαίου.
Η διάκριση της πρωτοβουλίας θα αποτελέσει σημαντική αναγνώριση της συλλογικής προσπάθειας του Πανεπιστημίου Αιγαίου στον τομέα της βιωσιμότητας. Παράλληλα, θα ενισχύσει τη διάχυση των αποτελεσμάτων της, θα αναδείξει τη συμβολή φοιτητών και φοιτητριών, μελών ΔΕΠ, συνεργατών και τοπικών εταίρων και θα δημιουργήσει νέες δυνατότητες συνεργασίας και μεταφοράς της εμπειρίας σε άλλες νησιωτικές και περιφερειακές περιοχές.
Σας καλούμε να στηρίξετε με την ψήφο σας την υποψηφιότητα του Πανεπιστημίου Αιγαίου και να συμβάλετε στην ανάδειξη μιας πρωτοβουλίας που προωθεί έμπρακτα τη βιωσιμότητα, την περιβαλλοντική υπευθυνότητα και την ενεργό συμμετοχή της ακαδημαϊκής κοινότητας, των τοπικών φορέων και της κοινωνίας των πολιτών στην αντιμετώπιση σύγχρονων κοινωνικών και περιβαλλοντικών προκλήσεων.
👉 Ενημερωθείτε για την υποψηφιότητα και ΨΗΦΙΣΤΕ ΕΔΩ



